شعر / طبع رحة
طبع رحه
****نفس طبعه الزمن ماغير الحال
ونفس جرحي العرفته وياي يحدي
نفس طبع الجگاره مدخنه دنياي
شما اجرن نفس للريه اودي
بعد نفس الصور مطبوعه بالبال
ونفس نهر الدمع يجري عله خدي
اگلب صوره صوره واذكر الچان
ويا صوره الشفتها تگلي اعدي
كبرت وشيبت بس ماشفت غير
دمعي اللي تغيير صار وردي
چثيره اصحاب چانت والهوى وياي
ومن گلبت شمال الدنيه وحدي
اراوس ليل عمري وحيلي متعوب
وصفيت بسوگ غربه وبيدي اجدي
بحجر مرصوص سدهم سووا الناس
وانه بگطف الجگاره يصير سدي
شلت روحي وگلت استرها عالصار
شفت تحت الرماد الروح تدي
طبع رحه وحياتك تفر دنياي
تطحن كل امل موجود عندي
بعد ماگول اخ ولا اون ليل
لأن حتى الاحبه انگلب ضدي
للشاعر د.توفيق الصكبان..20.5.2012..رومانيا..
« المقالة السابقة ... المقالة التالية »
» مقالات ذات صلة :